
	Iebildums
Labklājības ministrija (LM) iebilst pret noteikumu projekta 1.pielikuma 3.2. un 5.1.apakšpunkta precizētajām redakcijām, jo arī no esošās redakcijas izriet, ka no Veselības un darbspēju ekspertīzes ārstu valsts komisijas (turpmāk – Valsts komisija) izdotā administratīvā akta par invaliditātes noteikšanu Zaļu valsts aģentūrai būtu jāsecina, ka I vai II invaliditātes grupa ir noteikta apstiprinātas vakcīnas pret Covid-19 infekciju ( turpmāk – vakcīna) izraisīto blakusparādību dēļ.
Kā jau LM noradīja savā 05.06.2023. atzinumā,  Valsts komisija, nosakot invaliditāti, vērtē kopumā veselības traucējumu ietekmi uz personas funkcionālajām spējām, kā rezultātā tiek pieņemts lēmums par invaliditātes statusa noteikšanu. Cēloņsakarību invaliditātes gadījumā nodibina tikai Ministru kabineta 2014. gada 23. decembra noteikumu Nr. 805 "Prognozējamas invaliditātes, invaliditātes un darbspēju zaudējuma noteikšanas un invaliditāti apliecinoša dokumenta izsniegšanas noteikumi" 19.punktā minētajos gadījumos uz citas iestādes izdota dokumenta. 

Attiecīgi cēlonība starp vakcīnu un invaliditāti ir jākonstatē nevis Valsts komisijai, bet kompetentajai iestādei, kas lemj par kompensācijas izmaksu. Valsts komisija cilvēku skata kopumā un, vērtējot personas funkcionēšanas ierobežojumus, kādu atsevišķu veselības traucējumu ietekmi neskata kā atrautu vērtēšanas procesa sastāvdaļu. Tādējādi, ja cilvēkam, iespējams, ir vakcīnas blaknes un papildu ir vēl kāda cita saslimšana, kas nav saistīta ar vakcīnas blaknēm (piemēram, garīga rakstura traucējumi), Valsts komisija vērtē šo cilvēku kā vienumu un, nosakot, piemēram,  II invaliditātes   grupu, nenošķir, kādā daļā II invaliditātes grupas ir dēļ vienas saslimšanas un kādā no kādas citas. Turklāt Latvijas Republikas Senāta Administratīvo lietu departamenta 2022.gada 11.novembra SPRIEDUMS Lieta Nr. A420225218, SKA-261/2022 ECLI:LV:AT:2022:1111.A420225218.22.Ska – nosaka “ka nevienā gadījumā nevar palikt nenovērtēta personas kopējā funkcionēšanas ierobežojuma, darbspēju zaudējuma un invaliditātes pakāpe”, līdz ar to nebūtu pieļaujams, ka Valsts komisija vērtētu tikai vakcīnas sekas un nevērtētu kopējo funkcionēšanu (ierobežojumus). Tādējādi Valsts komisija nevar sniegt lēmumu par noteiktu invaliditātes grupu un saistībā tikai ar COVID-19 seku dēļ radītajiem funkcionēšanas ierobežojumiem.

Ņemot vērā augstāk minēto, LM ieskatā invaliditātes statuss nevar tikt noteikts kā priekšnosacījums kompensācijas izmaksai, ja nepieciešams veidot korelāciju starp invaliditātes grupu un vakcīnas ietekmi uz invaliditātes statusu. Lūdzam izvērtēt tādu kritēriju kopuma noteikšanu, kas attiecīgajam speciālistam, kurš vērtēs personas atbilstību kompensācijas saņemšanai, nodrošinātu iespēju izvērtēt tieši vakcīnas ietekmes rezultātā radušos veselības traucējumus un to smaguma pakāpi saistībā ar vakcīnu.

